钦定古今图书集成/理学汇编/经籍典/第078卷 > 朱子大全集 > 《答李侍郎椿书》
## 钦定古今图书集成/理学汇编/经籍典/第078卷 > 朱子大全集 > 《答李侍郎椿书》

某窃尝闻之，侍郎知《易》学之妙，深造理窟，每恨不得
执经请业。兹辱诲谕，警省多矣。《麻衣易说》，某旧见之，
尝疑其文字言语不类五代、国初时体制，而其义理
尤多浅俗。意恐只是近三五十年以来人，收拾佛老
术数绪馀所造，尝题数语于其后，以俟知者。及去年
至此，见一戴主簿者，名师愈，即今印本卷后跋之。人初亦忘其有此书，但每见其说《易》，专以《麻衣》为宗，而
问其传授来历，则又秘而不言。后乃得其所著他书
观之，则其文体意象，多与所谓《麻衣易说》者相似，而
间亦多有附会假托之谈，以是心始疑其出于此人。
因复遍问邦人，则虽无能言其赝作之实者，然亦无
能知其传授之所从也。用此决知其为此人所造不
疑。然是时其人已老病昏塞，难可深扣，又寻即物故，
遂不复可致诘。但今考其书，则自《麻衣本文》及陈、李、
戴注题，四家之文如出一手，此亦其同出戴氏之一
验，而其义理则于鄙意尤所不能无疑。今以台谕之
及当复试加考订，他日别求教也。程君蓍说亦尝见
之。其人见为进贤令，至此数得通书，恺悌博雅，君子
人也。自别有《易说》，又有田制书近寄印本及所刻《范
伯达丈夫田说》来，今各以一编呈纳，伏幸视至他所
欲教者非一。属以岁凶，郡中多事，留此便人，日久且
草。具此拜禀，早晚别寻便。拜答。